Beatissime Pater – Cum quidam Petrus Guto, qui se gerit pro rectore parrochialis ecclesie civitatis Holmensis Upsalensis dioecesis, dictam parrochialem ecclesiam ac preterea aliam parrochialem ecclesiam videlicet Ulfftor (= Ulfsby?) Aboensis dioecesis curam animarum habentem per multos menses detinuerit et de presenti contra constitutionem Execrabilis detinet, nulla in premissis sufficienti dispensatione suffultus et secundum premissa dicte parrochiales ecclesie vacare noscuntur et legittime ad sedem apostolicam devolute existunt, supplicat sanctitati vestre devotus illius orator Iohannis (!) Magni, clericus Lincopensis dioecesis, in decretis licentiatus, quatenus sibi specialem gratiam facientes de dictis parrochialibus ecclesiis, quarum insimul fructus octo marcharum argenti puri secundum communem extimationem valorem annuum non excedunt, sive premisso modo sive alio quovis modo aut ex alterius cujuscumque persona seu per liberam resignationem dicti Petri vel cujusvis alterius de illis in Romana curia vel extra eam etiam coram notario publico et testibus sponte factam sive constitutionem Execrabilis vel c. De multa aut alterius beneficii curati vel alias incompatibilis assecutionem vacent seu aliquo modo premisso vacent et devolutione affecte specialiter vel ex quavis causa etiam in litteris exprimenda dispositione generaliter reservate aut de jure patronatus principum, attento quod sint legittime ad sedem apostolicam devolute seu litigiose, cujus litis statu(m) existant, eidem oratori providere seu provideri mandare dignemini de gratia speciali, non obstantibus constitutionibus et ordinationibus apostolicis, statutis et consuetudinibus, etiam juramento vel confirmatione etc. roboratis ceterisque in contrarium facientibus quibuscumque cum clausulis oportunis et consuetis. Concessum ut petitur in presentia domini pape. Io. Bontianus. Et cum clausula absolutionis ad effectum presentium; et quod obstantie beneficiales oratoris habeantur pro expressis seu exprimi possint; et cum clausula generalem reservationem importante; et quod hujusmodi parrochiales ecclesie vacent per constitutionem Execrabilis et quatenus hujusmodi parrochiales ecclesie sint de jure patronatus principum, attento quod dovolute ad sedem apostolicam, derogare dignemini; et quod omnium et singulorum premissorum qualitatis invocationis nominum et cognominum fructuum augendo vel minuendo usque ad verum valorem, regula non obstante contraria ceterorumque necessariorum major et verior specificatio fieri possit in litteris. Concessum. Io. Bontianus. Dat. Viterbii septimo id. octobris anno secundo.